เจ้าพระยาฯปรับพอร์ตรับเกณฑ์คุมฐานะการเงินคปภ.
เจ้าพระยาประกันภัยปรับพอร์ตรับเกณฑ์ควบคุมฐานะการเงินใหม่คปภ.
8 ก.ย. 2553

เจ้าพระยาประกันภัยปรับพอร์ตรับเกณฑ์ควบคุมฐานะการเงินใหม่คปภ. 
นายชูรัฐ เลาหพงศ์ชนะ กรรมการบริหาร บริษัทเจ้าพระยาประกันภัย เปิดเผยว่า การดำรงเงินกองทุนตามประเภทความเสี่ยง(RBC) แม้จะจะเป็นเรื่องใหม่ที่ทางผู้กำกับธุรกิจประกันภัย คปภ. จะเริ่มนำมาใช้ในปี 2554 ซึ่งจะมีผลกระทบต่อบริษัททั้งด้านเงินทุน บุคคลากร เทคโนโลยีสารสนเทศ ซึ่งบริษัทมีความตั้งใจและพร้อมที่จะปรับตนเองเพื่อรองรับกับมาตราฐาน RBC และบริษัทคงต้องประเมินผลกระทบแท้จริงอีกครั้งจากการใช้ RBC ก่อน บริษัทจึงจะพิจารณาวางแผนธุรกิจในอนาคตอีกครั้งหนึ่ง
ทั้งนี้ นโยบายการทำธุรกิจ 3-5 ปีข้างหน้าได้ตั้งเป้าหมายที่จะเพิ่มสัดส่วนเบี้ยนันมอเตอร์ให้ได้อย่างน้อย 35% ของ เบี้ยรับรวมทั้งหมด ขณะนี้ทางบริษัทได้ทำการขยายตลาดนันมอเตอร์เพิ่มขึ้นเรื่อยๆ สังเกตุได้จากสัดส่วนได้เพิ่มจาก 15 % ในปีที่แล้วขึ้นมา เป็น 25% ในปัจจุบัน
นายชูรัฐ กล่าวว่า ในปี 2553 วางเป้าหมายของการเติบโตไว้ที่ 1,000 ล้านบาท แยกเป็นประกันภัยรถยนต์สัดส่วน 75% และ ประกันภัยประเภทอื่นๆ หรือ นันมอเตอร์ 25% ในส่วนของประกันภัยรถยนต์เรากำหนดสัดส่วนประเภท 1 ไว้ที่ 50% และประเภทอื่นๆ ประเภท 2, ประเภท3, ประเภท5(พลัส),พรบ อีก 50% เพื่อกระจายความเสี่ยง 
“ปีนี้ มีนโยบาย คัดลูกค้าประกันภัยรถยนต์ประเภท 1 ที่มีคุณภาพมากข้น และ ลดการรับประกันรถยนต์ประเภท 1 ที่มีความเสี่ยงสูง แล้วหันไปทำตลาดประเภท 2 ,3 และ ประเภท 5 พลัส ให้มากขึ้น”นายชูรัฐ กล่าว
นายชูรัฐ กล่าวว่า ขณะเดียวกันก็ลดจำนวนกรมธรรม์ประกันภัยภาคบังคับ หรือ พรบ.ลงด้วย เพราะมีการลดค่านายหน้า ทำให้ตัวแทนส่งงานน้อยลง ยอดขายในช่วงที่ผ่านมาจึงลดลง
สำหรับ เหตุผลที่ต้องเข้มงวดเรื่องคุณภาพรถประกันภัยประเภท 1 เพิ่มขึ้น เพราะมีอัตราส่วนสินไหมทดแทน หรือ Loss Ratio สูงถึง 60-70% แต่อัตราส่วนสินไหมทดแทนของประเภทพลัส ยังอยู่ที่ประมาณ 50% บริษัทจึงมีนโยบายกำหนดยอดขายสัดส่วนประเภท 1 ไว้ที่ 50% และประเภทอื่น 50% เพื่อกระจายความเสี่ยงและลดอัตราส่วนสินไหมทดแทนให้เหมาะสม 
ทั้งนี้ 6 เดือนแรก ของปี 2553 บริษัทมีเบี้ยรวม 392.86 ล้านบาท หากเปรียบเทียบกับ ปี 52 ยอดขายรวม อยูที่ 466.37 ล้านบาท ลดลงไป 73 ล้านบาท โดยไตรมาส 2 ของปี 2553 ได้ทำการเพิ่มทุนจดทะเบียนอีก 50 ล้านบาท จาก 330 ล้านบาท เป็น 380 ล้านบาทในปัจจุบัน